Novak Djokovic pożittiv għall-coronavirus It-tennista numru 1 fid-dinja, Novak Djokovic, ittestja pożittiv għall-Covid-19. Dan sar magħruf minnu stess fi stqarrija matul il-ġurnata tat-Tlieta. It-tennista Kroat, Borana Cric, dak Bulgaru Grigor Dimitrov u Viktor Troicki, iktar qabel kienu ttestjaw pożittivi wara li lagħbu fit-tournament organizzat minn Djokovic stess, Adria Tour, fir-reġjun tal-Balkani. Djokoviċ żvela li hu u l-mara tiegħu Jelena, it-tnejn kienu ttestjaw pożittiv għall-Covid-19 wara li ħadu test immedjatament wara li rritornaw Belgrad minn Zadar fil-Kroazja fejn il-finali tat-tournament ġiet kanċellata wara li Dimitrov kien instab pożittiv. Fl-istqarrija Djokovic qal: "Ninssb dispjaċut ferm għal kull każ ta' infezzjoni. Nittama li mhux se tkun qed tikkomplika s-sitwazzjoni ta' saħħa ta' xi ħadd u li kulħadd ikun tajjeb." Waqt li l-players l-oħra baqgħu f'Zadar biex jiġu ttestjati, il-Ħadd filgħaxija, Djokovic ivvjaġġa lejn daru fis-Serbja qabel ġie ttestjat għall-virus, bl-organizzaturi tal-Adria Tour qalu li huwa ma kien qed juri l-ebda sintomi. Djokovic żied: "Il-mument li wasalna f'Belgrad morna nagħmlu t-test. Ir-riżultat tiegħi bħal dak ta' marti kien pożittiv, waqt li r-riżultat tat-tfal tagħna ħareġ fin-negattiv." "Dak kollu li għamilna matul l-aħħar xahar, għamilnieh minn qalbna u b'intenzjoni sinċiera. It-tournament tagħna kellu l-iskop li jgħaqqad u li jwassal messaġġ ta' solidarjetá u kompassjoni madwar ir-reġjun kollu."